Ramona Portelli tintervista lil Ralph Decelis Lil Ralph Decelis ilni nafu s-snin peress li aħna tampar xulxin fl-età kif ikoll għandna xi ħbieb inkomuni. Għalkemm konna ilna ma niltaqgħu, kont naf li qed imur tajjeb fl-isport tiegħu, u kont naf ukoll li dan l-aħħar qed jokkupa l-kariga ta' president tal-istess dixxiplina li tant iħobb b'passjoni: il-bodybuilding. Il-karriera tiegħu f'dan l-isport hija waħda suċċessiva b'riżultati sbieħ ħafna. Ralph għandu 37 sena, jgħix Santa Venera mas-sieħba tiegħu Blanche Coppola u, apparti l-bodybuilding u l-fitness li jeħdulu ħafna ħin, iħobb iqatta' ftit ħin mat-tliet French bulldogs li għandhom. Jiddeskrivi lilu nnifsu bħala persuna b'passjoni, tipikament Mediterranju u li juri rispett kbir, però jippretendi li jiġi rrispettat lura. Meta kien iżgħar, Ralph kien jilgħab il-futbol, imbagħad, meta kellu 18-il sena, waqaf u ddeċieda li jibda sport ieħor, però qatt ma kien joħlom li se jasal fejn wasal illum. Fil-fatt, beda jittrenja fl-1998, u kkompeta l-ewwel darba tliet snin wara, fis-sena 2001, u minn hemm tista' tgħid li beda jibni l-karriera tiegħu fil-bodybuilding b'riżultati sbieħ ħafna. "It-triq kienet diffiċli ħafna, però bl-għajnuna u l-appoġġ tan-nies ta' madwari nħoss li għollejt isem Malta kemm bħala atleta u issa bħala President tal-Federazzjoni," beda jgħidli Ralph. Sab l-imħabba f'gym lokali Ta' min jgħid li t-tfajla tiegħu, Blanche Coppola, hija wkoll bodybuilder ta' suċċess lokali; għalhekk, b'kumbinazzjoni, it-tnejn li huma għandhom għal qalbhom l-istess sports. Xtaqt inkun naf aktar fuq din il-passjoni tagħhom u, fuq kollox, kif u fejn iltaqgħu. "Iltqajna fl-2007 f'gym lokali. Inħoss li mmotivajt lil Blanche, li dak iż-żmien ma kellha l-ebda ħsieb tikkompeti. Illum nistgħu ngħidu li, bla dubju, Blanche Coppola hija l-iktar atleta femminili li qatt kisbet suċċessi fl-istorja tal-bodybuilding u l-fitness Malti, apparti x-xogħol li tagħmel bħala segretarja ġenerali tal-għaqda," sostna Ralph. Illum il-ġurnata Ralph huwa l-President tal-IFBB Malta. L-IFBB hija l-ikbar u l-iktar għaqda prestiġġjuża tal-bodybuilding u l-fitness fid-dinja b'iktar minn 180 pajjiż imseħbin magħha. Ta' kull sena torganizza mijiet ta' kompetizzjonijiet madwar id-dinja kollha. "Il-pożizzjoni tiegħi tirrikjedi li ta' kuljum naħdem sabiex insaħħaħ l-għaqda lokalment, kif ukoll fuq bażi internazzjonali." Issa li Ralph huwa l-president ta' dan l-isport, staqsejtu jekk kellux iwaqqaf it-taħriġ tiegħu fil-bodybuilding, jew jekk xorta għadu jipparteċipa u jikkompeti. "Wara li ġejt elett bħala president fl-2012, ikkompetejt diversi drabi xorta waħda u t-taħriġ ma waqaf qatt. Issa li l-Federazzjoni qed tkompli tikber, il-prijorità tiegħi hija dejjem il-lat amministrattiv tal-għaqda. Madankollu, ma nistax niċħad li l-ħajra li nerġa' nikkompeti tibqa' hemm." Tlabt lil Ralph jgħidli jekk, minn dak li jinnota madwaru, jarax interess biżżejjed fil-bodybuilding fost il-Maltin. "L-interess żdied drastikament f'dawn l-aħħar snin, speċjalment kemm ilhom li ġew introdotti l-klassijiet tal-bikini fitness u men's physique. Sa ħames snin ilu kien ikollna madwar 15-20 kompetitur fil-kampjonati nazzjonali. Is-sena l-oħra kellna 59 u din is-sena dan ir-rekord se jerġa' jinkiser,"sostna Ralph. Riżultati tajbin barra minn xtutna Ta' min jgħid ukoll li l-kumitat kollu, inkluż Ralph bħala president, jaħdem fuq bażi volontarja. Għalihom hija passjoni u mhux xogħol u m'għandhom l-ebda interess finanzjarju mill-għaqda. "Is-sodisfazzjon tagħna huwa li naraw iktar atleti jissieħbu u jikkompetu fl-għaqda tagħna u li nkomplu niksbu riżultati tajbin barra minn Malta kif għamilna f'dawn l-aħħar snin," sostna Ralph. Ftit xhur ilu, proprju fit-23 u l-24 ta' April, saru l-kampjonati nazzjonali tal-bodybuilding. Fil-fatt, is-Sibt 23 April, waqt il-kampjonati nazzjonali kien hemm 70 kompetitur, li fosthom kien hemm kważi 30 tfajla, u għalhekk kienu ferm sodisfatti b'dan in-numru li permezz tiegħu kisru r-rekord tas-sena l-oħra. L-aqwa 22 atleta Malti mis-Sibt għaddew għall-Ħadd u kkompetew ma' madwar 25 atleta barrani li ġew minn pajjiżi Ewropej. "Kellna attendenza ta' madwar 1000 ruħ u għalhekk stajna faċilment ngħidu li dan kien l-ikbar avveniment relatat mal-bodybuilding u l-fitness li qatt sar f'pajjiżna," sostna b'sodisfazzjon Ralph. Meta mistoqsi jekk hemmx xi nuqqasijiet li hu jixtieq li jiġu rranġati rigward bodybuilding lokali, Ralph fisser li x-xena tal-bodybuilding u l-fitness kibret b'rata mgħaġġla f'dawn l-aħħar snin. "Il-kumitat kuntent ħafna bl-appoġġ li jsib mill-gyms, ħwienet tal-health food u oħrajn. Nistgħu ntejbu f'ċerti affarijiet bħal għajnuna finanzjarja li tingħata mill-Istat. Din tidher evidenti meta titkellem ma' atleti u delegati li ġejjin minn pajjiżi oħra, speċjalment mill-eksblokk Sovjetiku." Għal aktar informazzjoni fuq il-federazzjoni IFBB Malta, żur s-sit elettroniku www.mfbbf.org jew il-paġna ta' Facebook IFBB Malta.